እነ እስክንድር ነጋ በቀዳሚ ፍርድ ቤት አንከራከርም በማለት ጠበቆቻቸውን አሰናበቱ
የፌደራል የመጀመሪያ ደረጃ ፍርድ ቤት አራዳ ምድብ ችሎት በአቶ እስክንድር ነጋ፣ አቶ ስንታየሁ ቸኮልና ሌላ አንድ ተጠርጣሪ የቀረበውን በቅድመ ምርመራ የሚሰሙ የዓቃቤ ሕግ ምስክሮች በግልጽ ችሎት ይሰሙልን ጥያቄ ውድቅ በማድረጉና ምስክሮቹ ከመጋረጃ ጀርባና በዝግ እንዲመሰክሩ ብይን መስጠቱን ተቃወሙ። የተጠረጠሩበት የወንጀል ዓይነት ወደ ዘር ማጥፋት ያዘነበለ በመሆኑ በዝግ ችሎት መታየት እንደሌለበት ዓለም አቀፍ ድንጋጌዎች ቢያሳዩም ፍርድ ቤቱ በተቃራኒው በመወሰኑ ችሎቱን እንደማይከታተሉና ጠበቆቻቸውንም ማሰናበታቸውን አሳውቀዋል። ፍርድ ቤቱ የጠበቆቹን መሰናበት አረጋግጦ፣ ተከላካይ ጠበቆች ጽሕፈት ቤት ተከላካይ ጠበቃ እንዲመድብላቸው ትዕዛዝ በመስጠት ለነሐሴ 8 ቀን 2012 ዓ.ም. ቀጠሮ ሰጥቷል።